MEGÁLLAPODÁS KÖZÉRDEKŰ CÉLBÓL TÖRTÉNŐ

VÍZILÉTESÍTMÉNY REKONSTRUKCIÓJÁHOZ

amely létrejött egyrészről

**MÁV Magyar Államvasutak Zártkörűen Működő Részvénytársaság**

rövidített elnevezése: MÁV Zrt.

székhely: 1087 Budapest, Könyves Kálmán krt. 54-60.;

cégjegyzéket vezető bíróság: Fővárosi Törvényszék Cégbírósága;

cégjegyzékszám: 01-10-042272;

statisztikai számjele: 10856417-5221-114-01;

adószám: 10856417-2-44;

számlavezető pénzintézet: UniCredit Bank Hungary Zrt.;

pénzforgalmi jelzőszám: 10918001-00000002-22790202;

képviseli: **Nagy Andrea** pályavasúti ingatlangazdálkodási és fenntartási igazgató-helyettes és **Berecz Juliánna** ingatlangazdálkodási igazgató;

mint az ingatlan vagyonkezelője (a továbbiakban: **MÁV Zrt.**)

másrészről

**Kisbér Város Önkormányzata**

székhely: 2870 Kisbér, Széchenyi utca 2.;

törzskönyvi azonosító: 729699;

statisztikai számjele: 15729693-8411-321-11;

adószám: 15729693-2-11;

számlavezető pénzintézet: ;

pénzforgalmi jelzőszám: ;

képviseli: **Sinkovicz Zoltán** polgármester;

mint Engedélyes (továbbiakban: **Engedélyes**)

a továbbiakban együtt: **Felek** között alulírott napon és helyen, az alábbi feltételekkel.

**Preambulum**

1. A Felek előtt ismert, hogy az Engedélyes *„TOP\_PLUSZ-1.2.1-21-KO1-2022-00012 azonosítószámú Kisbér csapadékvíz-elvezetésének fejlesztése”* megnevezésű beruházás keretében mederrendezést (burkolás, takarítás) tervez.
2. Felek előtt ismert, hogy a Győr-Moson-Sopron Vármegyei Katasztrófavédelmi Igazgatóság Igazgatóhelyettesi Szervezet Vízügyi Hatóság 35800/3197-10/2023-ált. iktatószámú határozatával a vízilétesítmény építést, rekonstrukciót engedélyezte.
3. Felek az ingatlan használatának szabályozása, valamint a csapadékvíz-elvezető árok tulajdonjogának meghatározása érdekében megállapodást (a továbbiakban: Megállapodás) kötnek az alábbiak szerint.
4. A Felek rögzítik, hogy a MÁV Zrt. jelen Megállapodás megkötése során az MNV Zrt.-vel megkötésre került SZT-102426 számú megbízási szerződése alapján jár el.
5. Felek előtt ismert, hogy a beruházással érintett csapadékvíz-elvezető árok a Köztársaság utca vízelvezetését szolgálja.
6. A MÁV Zrt., az MNV Zrt. meghatalmazással is rendelkező megbízottja és mint vagyonkezelő kijelenti, hogy sem a MÁV Zrt., sem az MNV Zrt. nem tesz olyan intézkedést az Engedélyessel szemben, amely a pályázati cél megvalósítását szolgáló – Európai Uniós projektek esetén a projekt az Európai Parlament és a Tanács 2013. december 17-i 1303/2013/EU rendelete 71. cikkében foglalt fenntartási kötelezettségének végéig tartó – hasznosítási és/vagy a projekt támogatási szerződésében foglalt egyéb kötelezettség teljesítését veszélyezteti, vagy lehetetlenné teszi.
7. **A tervezett beruházás és az azzal érintett ingatlan, valamint a kártalanítás**
8. Felek rögzítik, hogy a jelen megállapodás érinti a Magyar Állam tulajdonában és a MÁV Zrt. vagyonkezelésében álló **Kisbér 1464/6 helyrajzi szám** alatti, belterületi fekvésű, kivett vasútállomás megnevezésű, 3 ha 1424 m² területű ingatlant (továbbiakban: **Ingatlan**).

A MÁV Zrt. nyilvántartása alapján az Ingatlan az 5. vonalszámú Székesfehérvár – Komárom (Rendező) vasútvonalon található, mely a nemzeti vagyonról szóló 2011. évi CXCVI. törvény (a továbbiakban: **Nvtv.**) 1. mellékletének B) pontja alapján az országos törzshálózati vasúti pályák közé tartozik.

Az Ingatlan a Kincstári Vagyoni Igazgatóság és a MÁV Rt. között 2001. szeptember 7. napján létrejött Vagyonkezelési Szerződésben és/vagy az MNV Zrt., a MÁV Zrt. és a NIF Zrt. által megkötésre került, 2014. év december hó 18. napján hatályba lépett Vagyonrendezési, Vagyonátadási és Vagyonkezelésbe adási szerződésben szerepel. A közhiteles ingatlan-nyilvántartásban a MÁV Zrt. vagyonkezelő jogállású, ezért a nemzeti vagyonról szóló 2011. évi CXCVI. törvény 11. § (8) bekezdése alapján az Ingatlan tekintetében a tulajdonosi jogokat a MÁV Zrt. jogosult és köteles gyakorolni.

1. A Felek megállapítják, hogy az Engedélyes megbízásából a MeViTo Mérnökiroda Kft., mint tervező által 2023. év február hónapban elkészített *„KISBÉR Település csapadékvíz-elvezetésének fejlesztése a TOP- PLUSZ-1.2.1.-21 – élhető települések pályázaton elnyert támogatás szerint”* megnevezésű, 263/2022 tervszámú egyesített engedélyezési és kiviteli tervdokumentáció szerint a mederrendezés során mederburkolattal (a továbbiakban: **Létesítmény**) terhelni kívánt **186 m2** területű ingatlanrész (a továbbiakban: **Terhelt terület**) értékcsökkenésére és használatának szabályozására vonatkozóan jelen kártalanítási megállapodást kötik.
2. A Létesítmény és annak biztonsági övezete tervezetten **186 m2** területnagyságot foglal el az Ingatlanból. Az Ingatlan érintettségének figyelembevételével Felek az Ingatlan igénybevétele folytán a használatban történő korlátozásra tekintettel, egyszeri kártalanítás jogcímén **252.300 Ft + ÁFA,** azaz **kettőszázötvenkétezer-háromszáz** forint + ÁFA kártalanítási összeg Engedélyes általi megfizetésében állapodnak meg.

Jelen Megállapodás aláírásával az Engedélyes kötelezettséget vállal arra, hogy a jelen pontban meghatározott kártalanítási összeget jelen Megállapodás hatályba lépését követő 15 napon belül átutalja a MÁV Zrt. UniCredit Bank Hungary Zrt.-nél vezetett **10918001-00000002-22790202** számú bankszámlájára. A kártalanítás összegéről a MÁV Zrt. számlát állít ki, amelynek teljesítési időpontja megegyezik a Megállapodás aláírásának napjával.

1. A Felek megállapodnak, hogy késedelmes fizetés esetén MÁV Zrt. a fizetési esedékességet követő naptól a pénzügyi teljesítés napjáig a késedelemmel érintett naptári félév első napján irányadó jegybanki alapkamat 8 százalékponttal növelt összegének megfelelő mértékű késedelmi kamat felszámítására jogosult a Polgári Törvénykönyvről szóló 2013. évi V. törvényben (a továbbiakban: Ptk.) meghatározott feltételekkel.

A MÁV Zrt. számlája azon a napon számít pénzügyileg teljesítettnek, amikor a kártalanítás összegét a MÁV Zrt. bankszámláján a MÁV Zrt. számlavezető pénzintézete jóváírta, vagy azt jóvá kellett volna írnia.

Felek megállapodnak, hogy a jelen Megállapodás alapján fennálló tartozás megfizetésére irányuló írásbeli felszólítás az elévülést megszakítja.

Késedelmes teljesítés esetén az Engedélyes írásban történő felszólítását – illetve a felszólításban megjelölt határidő eredménytelen elteltét – követően, a kártalanítási összeg meg nem fizetése esetén a MÁV Zrt. jogosult jelen Megállapodástól elállni. Az ezzel kapcsolatban felmerülő valamennyi költséget az Engedélyes köteles viselni.

1. MÁV Zrt.-vel szembeni bármilyen követelés engedményezése (ide értve annak faktorálását is), illetve MÁV Zrt.-vel szembeni bármilyen követelésen zálogjog alapítása csak a MÁV Zrt. előzetes írásos jóváhagyásával lehetséges. A MÁV Zrt. írásos jóváhagyása nélküli engedményezéssel, zálogjog alapítással az Engedélyes szerződésszegést követ el a MÁV Zrt.-vel szemben, melynek alapján az Engedélyest kártérítési felelősség terheli.
2. Amennyiben az engedélyezési tervdokumentációhoz képest a kivitelezés során a Létesítmény nyomvonala, és ezzel együtt a Terhelt terület megváltozik, úgy a Felek a kifizetett kártalanítási összeg figyelembe vételével elszámolnak egymással. A Felek az Engedélyes által megfizetett kártalanítási összeg és ténylegesen terhelt terület alapján fizetendő kártalanítási összeg különbözetének kifizetéséről külön megállapodásban rendelkeznek azzal, hogy amennyiben a MÁV Zrt.-nek keletkezik ily módon visszafizetési kötelezettsége, azután a MÁV Zrt. nem köteles kamatot fizetni.

Engedélyes jelen Megállapodás aláírásával kötelezettséget vállal arra, hogy amennyiben a Létesítmény megépülését követően a valós és jelen Megállapodásban rögzített területmérték eltér, haladéktalanul kezdeményezi jelen Megállapodás ilyen irányú módosítását a MÁV Zrt.-nél.

1. Az 1.2. pontban körülírt Létesítmény építésének meghiúsulását az Engedélyes írásban köteles bejelenteni a MÁV Zrt.-nek, és jogosult visszakérni a megfizetett kártalanítási összeget. A bejelentést követően a MÁV Zrt. 30 napon belül köteles visszautalni a részére megfizetett kártalanítási összeget Engedélyes jelen Megállapodásban megjelölt számlaszámára. A Megállapodás szerint befizetett kártalanítási összeg után a MÁV Zrt. nem fizet kamatot.

**2. Az Ingatlan használata**

1. A MÁV Zrt. jelen megállapodás aláírásával hozzájárul ahhoz, hogy az Engedélyes az Ingatlanon – a szükséges hozzájárulások, engedélyek beszerzését, valamint azok véglegessé válását követően – az 1.2. pontban meghatározott tervdokumentáció alapján a Létesítményt elhelyezze a szükséges hatósági engedélyekben, valamint jelen Megállapodásban foglaltak betartása mellett, ezzel hozzájárulva a Létesítmény megvalósulásához és a fenntartási feladatok teljesítéséhez.

A MÁV Zrt. jelen Megállapodás aláírásával hozzájárul ahhoz, hogy az Engedélyes a Terhelt területen a Létesítményt üzemeltetesse, annak karbantartását, javítását, cseréjét elvégezze, a Terhelt területet a jelen Megállapodás szerinti célnak megfelelően használja.

1. A kivitelezési, ellenőrzési, felújítási, karbantartási munkákat megkezdésük előtt 8 munkanappal, az azonnali hiba- és kárelhárítási munkákat a hiba és káresemény jelentkezésekor a MÁV Zrt. Pályavasúti Területi Igazgatóság Budapest (1087 Budapest, Kerepesi út 3.)részére be kell jelenteni.
2. Az ingatlanhasználati jogcím Engedélyes javára történő alapításával kapcsolatos valamennyi költség az Engedélyest terheli.
3. Az Ingatlanon való tartózkodás során az Engedélyes, valamint annak megbízottja/tervezője/kivitelezője köteles betartani „a felügyeleti igazolványok, szolgálati megbízólevelek, belépési, behajtási engedélyek kiadási eljárásáról, használatáról, a MÁV Zrt. üzemi területén történő tartózkodás rendjéről” szóló 77/2020. (VII. 03. MÁV Ért. 18.) EVIG számú Elnök-vezérigazgatói utasításban foglaltakat.
4. Engedélyes kötelezettséget vállal arra, hogy amennyiben a Létesítmény megépítésével és üzemeltetésével összefüggésben az Ingatlanon zöldkár, taposási kár, vagy egyéb kár keletkezik, azt a Ptk. szabályai szerint kártérítés jogcímén megtéríti, vagy a kivitelezővel megtérítteti a MÁV Zrt. részére. A Létesítményben keletkezett kárért a Ptk. szabályai szerint a károkozó felel.
5. Felek rögzítik, hogy a Létesítmény megépítésével és üzemeltetésével összefüggésben az Ingatlanon végzett - a környezet igénybevételével járó - tevékenység tekintetében az Engedélyes minősül környezethasználónak. A tevékenységből keletkező környezetveszélyeztetés, környezetkárosítás, védett természeti érték vagy terület veszélyeztetése, természetkárosítás esetén, a megelőzés és helyreállítás költségei a környezethasználót terhelik. Amennyiben a Létesítmény megépítése, illetve üzemeltetése során az Engedélyes által az Ingatlanon végzett tevékenységgel összefüggésben az illetékes hatóság a MÁV Zrt.-t bírság megfizetésére, vagy megelőző, illetőleg helyreállítási intézkedések megtételére kötelezi, a bírság összegét, valamint a megelőző, illetőleg helyreállítási intézkedések teljesítésével összefüggésben felmerülő költségeket MÁV Zrt. jogosult továbbterhelni az Engedélyesre, az Engedélyes pedig köteles azt a MÁV Zrt. részére megfizetni.

A bírság összegéről, valamint a megelőző, illetőleg helyreállítási intézkedések teljesítésével összefüggésben felmerülő költségek összegéről a MÁV Zrt. számlát állít ki, melynek fizetési határideje a számla keltétől számított 15. naptári nap. A bekövetkezett környezetveszélyeztetés, környezetkárosítás, védett természeti érték vagy terület veszélyeztetése, illetve természetkárosítás esetén az Engedélyes a MÁV Zrt.-vel köteles együttműködni. A fentiekre tekintettel, a környezet védelmének általános szabályairól szóló 1995. évi LIII. törvény 102. § (2) bekezdése szerint - a tárgyi Ingatlanon, a Létesítmény megépítésével és üzemeltetésével összefüggésben az Ingatlanon végzett a környezet igénybevételével járó tevékenység tekintetében, - a MÁV Zrt. környezetkárosodásért, illetve a környezetveszélyeztetésért való egyetemleges felelősség alól mentesül.

1. Az Ingatlanon végzett munkálatok megvalósításához szükséges hatósági és egyéb engedélyek beszerzése és az abban foglaltak maradéktalan betartása az Engedélyes feladata, továbbá az engedélyezés/kivitelezés költségei sem most, sem később, semmilyen formában és jogcímen nem követelhetők a MÁV Zrt.-től. Jelen Megállapodás alapján végzett tevékenységgel kapcsolatos minden felelősség, a tűz-, munka- és balesetvédelmi szabályok biztosítása, betartása az Engedélyes kötelezettsége.

**3. A Létesítmény tulajdonjoga**

1. A Felek rögzítik, hogy a pályahálózati elemeket, jogszabályi rendelkezés alapján csak a MÁV Zrt. üzemeltetheti pályahálózat működtetési kötelezettsége keretében.

Az Engedélyes és a MÁV Zrt. külön írásban megállapodik a Létesítmény üzemeltetésére - az ezzel kapcsolatos feladatokra, esetleges elszámolásokra - vonatkozóan. Ezen megállapodás megkötésének kezdeményezése az Engedélyes feladata, a MÁV Zrt. illetékes, 2.2. pontban megjelölt pályavasúti területi igazgatósága felé történő megkeresés útján.

1. A Felek rögzítik, hogy a Létesítmény tekintetében az Engedélyes részére előírt kötelező fenntartási időszak időtartama 5 év.

A fenntartási idő lejártát követően a MÁV Zrt. vagyonkezelésében álló Ingatlan továbbra is a Magyar Állam tulajdonában és a MÁV Zrt. vagyonkezelésében maradnak, azokon nem keletkezik osztott tulajdon (Nvtv. 6. § (1) bekezdés), azonban az Engedélyes az elvégzett beruházást - azaz a beruházás eredményeképp létrejött, megvalósult Létesítményt - a fenntartási időszak végéig/időtartam elteltéig a könyveiben idegen dolgon végzett beruházásként tartja nyilván, a fenntartási időszak elteltével pedig a Létesítményt - mint eszközt - könyveiből kivezeti és a MÁV Zrt. javára átadja.

Az Ingatlan, valamint az azon létrehozott Létesítmény a kötelező fenntartási időszakban a fejlesztés céljára rendelkezésre áll.

1. Felek megállapodnak abban, hogy a Létesítményt az Engedélyes saját költségén, felelősségére és kockázatára valósítja meg a létesítési engedélynek megfelelően. Engedélyes kijelenti, hogy a pályázattal, a Létesítmény létesítésének költségeivel kapcsolatos, illetve harmadik személyek Létesítménnyel kapcsolatos igényeivel összefüggésben a MÁV Zrt.-vel és a Magyar Állam bármely képviselőjével szemben semminemű igényt, semmilyen jogcímen követelést nem érvényesíthet.”
2. ALétesítmény fenntartásával és üzemeltetésével kapcsolatos minden költség a Létesítmény mindenkori üzemeltetőjét terheli, üzemeltető hiányában a Létesítmény tulajdonosát*.* A Létesítmény üzemeltetéséből eredő károkat a Létesítmény üzemeltetője, üzemeltető hiányában a Létesítmény tulajdonosa köteles megtéríteni.
3. A létesítést követően az Engedélyes köteles a Létesítmény későbbi megváltoztatásához, rekonstrukciójához, tartozékok, lecsatlakozások építéséhez a MÁV Zrt.-től engedélyt kérni. Az Engedélyes köteles a Létesítmény megszüntetését, illetve megsemmisülését bejelenteni a MÁV Zrt.-nek.
4. Engedélyes tudomásul veszi, hogy amennyiben a vasútvonal átalakítása, bővítése folytán, vagy bármely vasútüzemi okból, illetve hatósági intézkedés miatt a vasút területén lefektetett, átvezetett, nem a MÁV Zrt. tulajdonát képező létesítményt, vagy annak egy részét áthelyezni, illetve módosítani kell, annak költségeit a Létesítmény tulajdonosa/üzemeltetője köteles viselni.

**4. A hatósági engedéllyel kapcsolatos nyilatkozatok**

1. Az Engedélyes tudomásul veszi, hogy a Létesítmény megvalósításához szükséges munkálatokat csak az építési/létesítési engedély véglegessé válását követően kezdheti meg, és a munkálatok során a hatósági határozatban, jelen Megállapodásban, valamint a Megállapodás mellékletét képező MÁV Zrt. Pályavasúti Területi Igazgatóság Budapest 11945-4/2023/MAV számú hozzájárulásaiban, és a jelen Megállapodás mellékletét képező MÁV Zrt. Környezetvédelem, Energetika és Minőségirányítás 11945-5/2023/MAV számú hozzájárulásaibanrögzítetteket köteles betartani.
2. Az Engedélyes tudomásul veszi, hogy amennyiben az Ingatlan tulajdoni lapjainak bármelyik részén jogosult/jogosultak van/vannak bejegyezve, jogilag jelentős tény, illetve jogi jelleg került feljegyzésre, valamint a széljegyen kérelem/kérelmek található/találhatók, akkor az engedélyezési eljárás során, a jogosulttal/jogosultakkal és a kérelmezővel/kérelmezőkkel a szükséges egyeztetés lefolytatása az Engedélyes kötelezettsége, és az ennek elmulasztásából eredő mindennemű kárt viselni köteles.

**5. Vegyes rendelkezések**

1. Engedélyes kötelezettséget vállal az alábbiakra:
2. a jelen Megállapodásban és az állami vagyonnal való gazdálkodásról szóló 254/2007. (X. 4.) Korm. rendeletben (továbbiakban: **Vhr.**) előírt beszámolási, nyilvántartási, adatszolgáltatási kötelezettségeket teljesíti,
3. az Ingatlant a jelen Megállapodás előírásainak és a tulajdonosi rendelkezéseknek, valamint jelen Megállapodásban meghatározott hasznosítási célnak megfelelően használja,
4. a Létesítmény Ingatlanon történő megvalósításában, fenntartásában, üzemeltetésében – Engedélyessel közvetlen vagy közvetett módon jogviszonyban álló harmadik félként – kizárólag természetes személyek vagy az Nvtv. 3. § (1) bekezdés 1. pontja szerinti átlátható szervezetek vesznek részt.

Engedélyes jelen Megállapodás aláírásával kijelenti, hogy átlátható szervezet, megfelel az Nvtv. 11. § (10) és (11) bekezdéseiben rögzített feltételeknek.

Engedélyes kijelenti, hogy önkormányzati adósságrendezési eljárás alatt nem áll.

Engedélyes tudomásul veszi, hogy a jelen Megállapodást a MÁV Zrt. kártalanítás nélkül és azonnali hatállyal felmondhatja, ha a nemzeti vagyon hasznosításában részt vevő bármely –az Engedélyes közvetlen vagy közvetett módon jogviszonyban álló harmadik fél - szervezet a jelen Megállapodás megkötését követően beállott körülmény folytán már nem minősül átlátható szervezetnek.

Engedélyes a Megállapodás hatálya alatt haladéktalanul tájékoztatni köteles a MÁV Zrt.-t a fentiek szerinti körülmény felmerüléséről.

Amennyiben a MÁV Zrt. a Megállapodást a jelen pontban írt ok bekövetkezésére való tekintettel felmondja, abban az esetben az Engedélyes köteles a felmondás kézhezvételétől számított 30 napon belül az eredeti állapotot helyreállítani. Amennyiben erre nem kerül sor, abban az esetben ezt a MÁV Zrt. az Engedélyes költségére és veszélyére elvégezheti.

1. Az Engedélyes tudomásul veszi, hogy abban az esetben, ha a MÁV Zrt. „szárazföldi szállítást kiegészítő szolgáltatás” megnevezésű fő tevékenységét a Megállapodás hatálya alatt más gazdasági társaság veszi át, úgy ezen gazdasági társaság az Engedélyes külön hozzájárulása nélkül jogosult a Megállapodásba a MÁV Zrt. pozíciójában belépni és annak kötelezettségeit átvállalni, illetve jogait gyakorolni, feltéve, hogy ezen jogutódlás az Engedélyes jogait nem csorbítja, kötelezettségei teljesítését nem teszi terhesebbé.
2. Felek jelen Megállapodást aláíró képviselői a Ptk. 3:31.§-ára is különös figyelemmel jelen Megállapodás aláírásával kijelentik és teljeskörű személyes felelősséget vállalnak azért, hogy jelen Megállapodás vonatkozásában képviseleti joguk nincs korlátozva és nyilatkozattételük nincs feltételhez vagy jóváhagyáshoz kötve. Amennyiben az aláírók nyilatkozattétele feltételhez vagy jóváhagyáshoz van kötve harmadik személyekkel szemben, akkor jelen Megállapodás aláírásával nyilatkoznak arról, hogy a feltétel bekövetkezett, vagy a szükséges jóváhagyást megszerezték, illetve a korlátozás nem terjed ki a jelen Megállapodás megkötésére és aláírására. A Felek rögzítik, hogy az esetleges korlátozás megszegéséből eredő teljes felelősség az aláírókat terheli, a korlátozás a MÁV Zrt.-vel szemben nem hatályos és annak semmilyen következménye a MÁV Zrt.-t nem terheli.
3. Az Engedélyes kijelenti, hogy megismerte és elfogadta a MÁV Zrt. Etikai Kódexét (<http://www.mavcsoport.hu/mav-csoport/etikai-kodex>), az abban foglalt értékeket a jogviszony fennállása alatt magára nézve mérvadónak tartja. Kijelenti, hogy vitás eset felmerülésekor a MÁV Zrt. által lefolytatott eljárásban együttműködik a vizsgálókkal. Vállalja, hogy a MÁV Zrt. nevében eljáró személy(ek) Etikai Kódexet sértő cselekményé(ei)t jelzi a MÁV Zrt. által működtetett etikai bejelentő és tanácsadó csatornán keresztül.
4. Jelen Megállapodás a Felek általi aláírás napján lép hatályba azzal, hogy amennyiben a Felek nem ugyanabban az időpontban írják alá a Megállapodást, úgy a Megállapodás hatályba lépésének napja az a nap, amikor a Megállapodást a legutóbb aláíró fél aláírja.
5. Amennyiben jelen Megállapodás bármelyik rendelkezése vagy bármelyik melléklete bármely okból érvénytelen, érvénytelenné, vagy hatálytalanná válik, ettől függetlenül a Megállapodás többi rendelkezése hatályban marad, illetve az érvénytelenség jogkövetkezményeit a Megállapodásnak csak erre a részére kell alkalmazni.
6. A Felek rögzítik, hogy a jelen Megállapodásban rögzített igénybevétel a Létesítmény fennállásához kapcsolódik, ezért a Létesítmény esetleges elbontása vagy a Létesítménnyel összefüggő tevékenység felhagyása a Jelen Megállapodás automatikus megszűnését vonja maga után. Az Engedélyes az igénybevétel esetleges megszűnését követően köteles az Ingatlan igénybevétellel érintett részén saját költségén az eredeti állapotot helyreállítani.
7. Jelen Megállapodás ingatlan-nyilvántartási bejegyzésre nem jogosít.
8. A jelen Megállapodás bármely módosítása, kiegészítése csak írásban, valamennyi Fél aláírásával érvényes.
9. Felek rögzítik, hogy a jelen Megállapodás időtartama alatt, valamint azt követően is, kölcsönösen betartják a hatályos magyar és európai uniós adatvédelmi szabályokat, ideértve különösen, de nem kizárólagosan az információs önrendelkezési jogról és az információszabadságról szóló 2011. évi CXII. törvény („Infotv.”), valamint a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló Európai Parlament és a Tanács (EU) 2016/679. számú rendelet („GDPR”) rendelkezéseit.

Felek rögzítik továbbá, hogy a jelen Megállapodásba foglalt jogviszonyuk fennállása alatt személyes adatokat csak és kizárólag a jelen Megállapodás teljesítéséhez szükséges mértékben kezelnek. Ez a korlátozás egyértelműen kiterjed a MÁV Zrt. Szerződésben feltüntetett munkavállalói, közreműködői, illetve teljesítési segédjei adataira is (név, szolgálati e-mail és telefonszám). Ezeket az adatokat a szerződő Felek bizalmasan kezelik. A MÁV Zrt. kizárólag a jelen Megállapodás teljesítése érdekében kizárólag azon munkavállalói, közreműködői, illetve teljesítési segédjei részére biztosít a szerződő Fél személyes adataihoz hozzáférést, akik részére ez indokolt és munkakörük ellátásához vagy tevékenységük kifejtéséhez az feltétlenül szükséges. Felek rögzítik, hogy harmadik felek részére ezeket az adatokat kizárólag az Infotv. keretei között tehetik hozzáférhetővé.

Felek egybehangzóan rögzítik, hogy a GDPR 5. cikk (1) bekezdés b) pontja, valamint a 6. cikk (1) bekezdés b) pontja alapján kifejezetten jogszerűnek tekintik mindazon személyes adatok másik Fél általi kezelését, amely a jelen Megállapodásban foglalt jogosultságok és kötelezettségek teljesítése érdekében és az ahhoz szükséges mértékben indokolt.

1. Felek a jelen Megállapodásban nem, vagy nem kellő részletességgel szabályozott kérdések tekintetében jelen Megállapodás rendelkezéseiben szereplő jogszabályok, illetve a Ptk.-ban, valamint az egyéb vonatkozó magyar jogszabályokban foglaltakat tekintik irányadónak. A Felek megállapodnak, hogy jelen Megállapodásra a magyar jogot kell alkalmazni és a közöttük felmerülő vitás kérdéseket elsősorban tárgyalásos úton rendezik.
2. A jelen Megállapodás 7 (hét) számozott oldalból áll, és 4 (négy) eredeti, egymással tartalmilag és formailag mindenben megegyező példányban készült, melyet Felek elolvastak, közösen értelmeztek, és mint akaratukkal mindenben megegyezőt, jóváhagyólag írják alá.
3. Jelen Megállapodásból 2 (kettő) példány Engedélyest, 2 (kettő) példány a MÁV Zrt.-t illeti meg.

Mellékletek:

* KV-III-306 rajzszámú helyszínrajz
* MÁV Zrt. Pályavasúti Területi Igazgatóság Budapest 11945-4/2023/MAV számú hozzájárulása
* MÁV Zrt. Infrastruktúra Fejlesztési Igazgatóság Döntés Előkészítési Osztály 11945-1/2023/MAV számú hozzájárulása
* MÁV Zrt. Környezetvédelem, Energetika és Minőségirányítás 11945-5/2023/MAV számú nyilatkozata

Budapest, 2024.…………………………..

…………………………..

MÁV Zrt. képviseletében

**Nagy Andrea**

pályavasúti ingatlangazdálkodási és fenntartási igazgató-helyettes

…………………………..……….

MÁV Zrt. képviseletében

**Berecz Juliánna**

ingatlangazdálkodási igazgató

Kisbér, 2024.…………………………..

………………………………

Engedélyes képviseletében

**Sinkovicz Zoltán**

polgármester